31996R1255
L 158/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1255/96 AL CONSILIULUI
din 27 iunie 1996
de suspendare temporară a drepturilor autonome prevăzute de Tariful Vamal Comun pentru anumite produse industriale și agricole
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 28,
având în vedere propunerea Comisiei,
întrucât producția în cadrul Comunității a produselor menționat de prezentul regulament este în prezent insuficientă sau inexistentă; întrucât producătorii nu pot răspunde astfel nevoilor sectoarelor industriale din cadrul Comunității care utilizează aceste produse;
întrucât este în interesul Comunității să suspende parțial sau integral drepturile vamale autonome prevăzute de Tariful Vamal Comun pentru aceste produse;
întrucât sarcina de a decide suspendarea unor astfel de drepturi revine Comunității;
întrucât regulamentele de suspendare temporară a drepturilor vamale autonome prevăzute de Tariful Vamal Comun pentru anumite produse industriale și agricole au reînnoit în mare parte măsurile anterioare; întrucât, prin urmare, din motive de raționalizare a punerii în aplicare a măsurilor în cauză, este oportun să nu se limiteze termenul de valabilitate al prezentului regulament, dată fiind posibilitatea de a adapta domeniul său de aplicare și de a adăuga sau de a elimina anumite produse din listă printr-un regulament al Consiliului, în cazul în care este necesar;
întrucât modificările aduse Nomenclaturii Combinate și codurilor Taric nu antrenează modificări substanțiale; întrucât, din motive de simplificare, este necesar să se prevadă ca, după primirea avizului Comitetului Codului Vamal, Comisia să poate aduce modificările și adaptările tehnice necesare ale anexei la prezentul regulament, inclusiv publicarea unei variante consolidate,
ADOPTĂ PREZENTUL REGULAMENT:
Articolul 1
Drepturile vamale autonome prevăzute de Tariful Vamal Comun pentru produsele enumerate în anexă se suspendă la nivelul indicat pentru fiecare dintre ele.
Articolul 2
Adaptările tehnice care decurg din modificările privind Nomenclatura Combinată și codurile Taric, inclusiv publicarea unei variante consolidate, se adoptă de către Comisie în conformitate cu procedura stabilită în articolul 3.
Articolul 3
(1) Comisia este asistată de Comitetul Codului Vamal instituit prin articolul 247 din Regulamentul (CEE) nr. 2913/92 (1).
(2) Reprezentantul Comisiei prezintă comitetului un proiect cu măsurile care urmează a fi adoptate. Comitetul își dă avizul cu privire la acest proiect în termenul pe care președintele îl poate stabili în funcție de gradul de urgență al subiectului în cauză. Avizul se emite cu majoritatea prevăzută la articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. În cadrul comitetului voturile reprezentanților statelor membre respectă ponderea stabilită prin dispozițiile prevăzute de articolul menționat anterior. Președintele nu participă la vot.
(3) Comisia adoptă măsuri care au aplicabilitate imediată.
Cu toate acestea, în cazul în care aceste măsuri nu sunt conforme cu avizul comitetului, aceste măsuri sunt de îndată comunicate Consiliului de către Comisie. În acest caz, Comisia amână aplicarea măsurilor adoptate cu trei luni de la data comunicării acestora.
Consiliul, hotărând cu majoritate calificată, poate să ia o decizie diferită în termenul prevăzut de alineatul anterior.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament se aplică de la 1 iulie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 27 iunie 1996.